ZIŅOJUMS
par ierosinātām izmaiņām lokālplānojuma īpašumiem “Efejas” un “Pumpuriņi”, Garkalnē, īstenošanas kārtībā
Lokālplānojums nekustamajiem īpašumiem “Efejas” un “Pumpuriņi” apstiprināts ar Ādažu novada domes 23.11.2023. lēmumu (protokols Nr. 27, 25.§) un saistošajiem noteikumiem Nr. 44/2023 “Lokālplānojuma, ar kuru groza teritorijas plānojumu nekustamo īpašumu “Efejas” (kadastra apz. 8044 012 0498) un “Pumpuriņi” (kadastra apz. 8044 012 0499), Garkalnē, Ādažu pagastā, Ādažu novadā, teritorijā, grafiskā daļa un teritorijas izmantošanas un apbūves noteikumi”.

Ar Ādažu novada domes 27.02.2025. lēmumu Nr. 62 un saistošajiem noteikumiem Nr. 11/2025 “Lokālplānojuma, ar kuru groza teritorijas plānojumu nekustamo īpašumu Efejas” (kadastra Nr. 80440120518), Garkalnē, Ādažu pag., Ādažu nov. zemes vienības ar kadastra apzīmējumu 80440120498, un “Pumpuriņi" (kadastra Nr. 80440120519), Garkalnē, Ādažu pag., Ādažu nov. zemes vienības ar kadastra apzīmējumu 80440120499 teritorijā grozījumu grafiskā daļa un teritorijas izmantošanas un apbūves noteikumi” apstiprināti lokālplānojuma grozījumi, samazinot ielu sarkano līniju platumu.

Lokālplānojuma īstenošanai nav noteikta detalizēta īstenošanas kārtība, paredzot, ka tā veicama atbilstoši spēkā esošā Ādažu novada teritorijas plānojuma prasībām.
Lokālplānojuma īstenošanas kārtībā noteikts, ka :
82. Lokālplānojuma īstenošanu veic saskaņā ar lokālplānojuma risinājumiem, izstrādājot būvprojektu un veicot būvniecību. Zemes vienības sadali veic, izstrādājot zemes ierīcības projektus ar mērķi sākotnēji veikt ielu daļu atdalīšanu un pēc ielu un inženiertīklu izbūves veikt apbūves zemes vienību veidošanu.
83. Lokālplānojuma īstenošana var tikt veikta būvniecības kārtās, būvprojektā noteiktā secībā. Lokālplānojuma teritorijā ēku, inženierbūvju un inženiertīklu izbūves secība precizējama un nosakāma būvprojektā, saskaņā ar katra konkrētā inženiertīkla turētāja tehniskajiem noteikumiem.
84. Ēku būvniecību plānotajās zemes vienībās atļauts uzsākt pēc attiecīgo zemes vienību izveides.
85. TIN18 teritorijā iespējams attīstīt izglītības, veselības, sociālās aprūpes, tirdzniecības vai bērnu pieskatīšanas pakalpojuma iestāžu apbūvi.
Spēkā esošā Ādažu novada teritorijas plānojuma Teritorijas izmantošanas un apbūves noteikumu (turpmāk – TIAN) 36.punktā Prasības jaunveidojamo ielu projektēšanai, noteikts: 
36.1. maģistrālas nozīmes ielām (esošajām un perspektīvajām): platums sarkanajās līnijās atbilstoši 2.1.pielikumam, brauktuves minimālais platums - 6 m (NP 7,5 LVS 190-2), ietve abās brauktuves pusēs ar minimālo platumu 2 m vai apvienota ietve ar veloceliņu - 3 m, ja nepieciešams, izbūvējams novadgrāvis, apgaismojums. Segumu paredzēt no betona bruģakmens (asfaltbetona vai cita tipa segumu projektēt, ja ir saskaņojums ar Pašvaldības Saimniecības un infrastruktūras daļu);
36.2. vietējas nozīmes ielām: platums sarkanajās līnijās atbilstoši 2.1.pielikumam, brauktuves minimālais platums - 5,5 m (NP 5,5 LVS 190-2) (ietve ar minimālo platumu 1,5 m vai apvienota ietve ar veloceliņu - 3 m, ja nepieciešams, izbūvējams novadgrāvis, apgaismojums. Segumu paredzēt no betona bruģakmens (asfaltbetona vai cita tipa segumu projektēt, ja ir saskaņojums ar Pašvaldības Saimniecības un infrastruktūras daļu).
Ne Teritorijas plānojuma TIAN, ne Lokālplānojuma prasības neparedz ielu izbūvi pa kārtām – ielas ekspluatācijā  var nodot tikai ar cieto segumu. 
Pēc Lokālplānojuma ierosinātāju un attīstītāju iniciatīvas 07.04.2026. Pašvaldībā tika sasaukta Tehniskās komisijas sēde, kurā tika izskatīts jautājums par Lokālplānojuma īstenošanas kārtības grozīšanu un piedāvājumu ielu izbūvi veikt pa kārtām, vispirms izbūvējot ielas ar grants segumu un tad saņemot atļauju pie tām atdalīt zemes vienības, piešķirot tām kadastra apzīmējumus, bet nepiešķirot adreses. Plānots iesniegt Pašvaldībā bankas garantiju par cietā seguma izbūvi 3 gadu laikā.
Tehniskā komisija uzklausīja ieceri un nolēma  (protokols Nr. 8, 1.punkts), ka ierosinātājiem ir jāsagatavo un jāiesniedz pašvaldībā detalizētu iesniegumu par īstenošanas kārtību.
Pēc Tehniskās komisijas sēdes Pašvaldībā 09.04.2026. ir saņemts Lokālplānojuma ierosinātāju un attīstītāju SIA “ESINVEST” un SIA “HEDERRA” iesniegums (reģistrēts ar Nr. ĀNP/1-11-1/26/2144), kurā norādīts, ka īpašumam uz 07.04.2026. ir izsniegta būvatļauja minimālajā sastāvā un izstrādāts pilnais būvprojekts, atbilstoši MBP prasībām un valsts instanču norādījumiem, kā arī ir saņemti 90% no saskaņojumiem, līdz ar to tiek ierosināta šāda tālākā īstenošanas secība, par ko tiek noslēgta vienošanās ar šādiem nosacījumiem:
1. Saskaņot pilnu būvprojektu ar cietā seguma izbūvi atbilstoši MBP, kā arī Valsts instanču prasībām ( uz iesnieguma brīdi 90 % skaņojumi, no Valsts instancēm ir saņemti un projekts tiek komplektēts iesniegšanai Ādažu būvvaldē caur bis.gov.lv portālu ) un saņemt būvdarbu būvatļauju.
2. Uz esošās būvatļaujas pamata izstrādāt izmaiņu būvprojektu ielas ar inženierkomunikācijām (ūdensvads, kanalizācija, apgaismojums) izbūvei ar šķembu segumu;
3. Izbūvēt ielu ar ieprojektētām inženierkomunikācijām atbilstoši apstiprinātam būvprojektam;
4. Pēc izbūvētās ielas nodošanas ekspluatācijā, pievienojot nodošanas aktam bankas garantiju par cietā seguma izbūvi 3 gadu laikā. Veikt kadastrālo vienību izdalīšanu ar zemes ierīcības projektu (bez adrešu saņemšanas un nesadalīšanu atsevišķos īpašumos);
5. Izstrādāt ēku būvprojektus un uzsākt dzīvojamo ēku būvdarbus izdalītajās zemes vienībās;
6. Veikt izbūvētās ielas virskārtas seguma nomaiņu no šķembu klājuma uz asfalta vai bruģakmens segumu (ar jaunu būvniecības dokumentāciju atbilstoši spēkā esošiem normatīviem);
7. Pēc asfalta vai bruģakmens seguma izbūves saņemt adreses un reģistrēt izdalītās vienības atsevišķās zemesgrāmatās;
8. Nodot uzbūvētās dzīvojamās ēkas ekspluatācijā;
9. Attīstītājs 2 (divu) nedēļu pēc  izbūvētās ielas ar šķembu segumu nodošanas ekspluatācijā  iesniedz Pašvaldībai pirmā pieprasījuma neatsaucamu bankas garantiju (turpmāk - Bankas garantija) par summu  EUR [EK1.1] kurā norādīts, ka Bankas garantijas devējam  ir pienākums Pašvaldībai,  kā Bankas garantijas saņēmējam pēc pirmā pieprasījuma 5 (piecu) darba dienu laikā samaksāt naudas summu, kas nepārsniedz garantijā noteikto summu, ja Attīstītājs  neizpilda saistības, kas noteiktas Vienošanās  un par kurām izdota garantija, nepieprasot no Pašvaldības papildus pierādījumus vai paskaidrojumus.
Bankas garantijas devējs ir Eiropas Savienības vai Eiropas Ekonomikas zonas dalībvalstī reģistrēta kredītiestāde, tās filiāle vai ārvalsts kredītiestādes filiāle, kura ir tiesīga Latvijas Republikā veikt kredītiestādes darbību
10. Izmantojot pirmā pieprasījuma Bankas garantiju un saņemot Bankas garantijā noradīto naudas summu, Pašvaldības pienākums ir izbūvēt Vienošanās paredzētās ielas ar cieto segumu.

Pašvaldības aģentūras “Carnikavas komunālserviss” provizoriski aprēķinātā summa bankas garantijai ir 367 416,70 EUR (ar PVN). 

Nepieciešams Attīstības komitejas atbalsts vai noraidījums šādam izņēmumam un Lokālplānojuma īstenošanas kārtībai.

